text: Matthias fik ekstra oplevelse i fødselsdagsgave
  23 juli 2017 kl. 14.48
  Matthias fra Hellevad kommer ikke til at glemme sin ni års fødselsdag, som blev fejret på Hellevad skole søndag.
  Da forældre og børn skulle ind i gymnastiksalen for at lege, lugtede de voksne røg. Der blev slået alarm – og brandværnene fra Hellevad og Rise-Rødekro rykkede ud. Brandstationen i Hellevad ligger lige overfor skolen, så de var hurtigt fremme.
  Selv om gymnastiksalen blev gennemsøgt med varmefølsomt kamera, blev der ikke fundet nogen brand. Det kunne være et lynnedslag, som havde givet røgudviklingen. En time efter udrykningen kunne indsatslederen dog konstatere, at det formentlig var røg fra en grill, som blev brugt uden for gymnastiksalen tidligere, der gav anledning til udrykningen. 
  Til gengæld fik Matthias en ekstra oplevelse på sin fødselsdag, da det vrimlede med brandbiler. Og Matthias fik lov til at prøve en rigtig brandhjelm.
  
  